དེས་ན་ང་ཚོས་སེམས་གཏིང་ནས་རང་ཉིད་བོད་པ་ཡིན་པ་བརྗེད་མེད་པ་བདེན་ན།བོད་ལྭ་མི་བདེ་བས་མ་གོན་ཟེར་ན་ཐང་།བོད་ཟས་མི་འཕྲོད་པས་མ་ཟོས་ཟེར་ཡང་སྲིད་མོད།འོན་ཀྱང་བོད་སྐད་ཅིའི་ཕྱིར་མི་བཤད།བོད་ཡིག་ཅིའི་ཕྱིར་མི་སྦྱོང་།གལ་ཏེ་བོད་ཡིག་ལ་བརྗོད་བྱ་སྟོན་པའི་ནུས་པ་དེ་ཙམ་མེད་ཟེར་ན།བོད་པ་རང་གི་ཁ་དཔེ་ལ།ཟས་ལྡད་ནས་མྱིད་དགོས།ཚིག་བསམ་ནས་བཤད་དགོས་ཞེས་པ་ལྟར།རང་ཉིད་བོད་ཡིག་གི་ཆུ་ཚད་ག་ཙམ་ཡོད་པ་ལ་བསམ་བློ་བཏང་ནས་སྐད་ཆ་བཤད་རོགས།བོད་ཡིག་གིས་སྟོན་མི་ཐུབ་པའི་བརྗོད་བྱ་ཅི་ཞིག་ཡོད།བོད་ཡིག་ལ་ཡོད་པའི་བཀའ་བསྟན་འགྱུར་གྱིས་མཚོན་ཆོས་རིག་སྲིད་གསུམ་མཚོན་པའི་གནའ་དཔེ་མང་བོ་བྲག་རི་བཞིན་བརྩིགས་འདུག་པ་འདི་ཅི་ཞིག་ཡིན།གལ་ཏེ་འདི་དག་ཐམས་ཅད་རིན་ཐང་མེད་པའི་ཕྱགས་ལུད་ལྟ་བུ་ཡིན་ན།རྒྱལ་ཁབ་གཞུང་གིས་དེ་འདྲའི་འགྲོ་སོང་མང་བོ་ཞིག་བཏང་ནས་ཆེད་དུ་ཞིབ་འཇུག་ཁང་མང་བོ་ཚུགས་ཏེ་དེ་དག་ལ་ཞིབ་འཇུག་བྱེད་དགོས་དོན་ཅི་ཞིག་ཡོད།ཚན་རིག་དང་དཔལ་འབྱོར་སོགས་ཧ་ཅང་དར་བའི་ནུབ་ཕྱོགས་རྒྱལ་ཁབ་མང་བོས་ཀྱང་ཅིའི་ཕྱིར་བོད་རིག་པ་ལ་ཞིབ་འཇུག་བྱེད་དགོས་བྱུང་བ་ཡིན།